La violència obstètrica s’aborda a Burjassot, amb una xarrada a càrrec de ‘El Parto es Nuestro’
2025-07-24

La programació que l’Ajuntament de Burjassot, a través de la regidoria d’Igualtat i Feminisme, ha preparat per a commemorar en la localitat el Dia Internacional per a l’Eliminació de la Violència contra la Dona, inclou una xarrada sobre la violència obstètrica, la qual tindrà lloc dijous que ve 16 de novembre, a les 19 h, en la Sala d’actes de la Casa de Cultura.

La xarrada, impartida per Susana Fernández, arriba de la mà de El Parto es Nuestro, una associació sense ànim de lucre i feminista, formada per usuàries i usuaris del sistema sanitari, principalment dones i mares, que pretén millorar les condicions de l’atenció a mares i fills/es durant l’embaràs, part i puerperi a Espanya. L’entitat va nàixer l’any 2003 per a donar suport a dones que havien patit cesàries i parts traumàtics i proporcionar informació basada en l’evidència científica.

L’Organització Mundial de la Salut considera violència obstètrica aquella que pateixen les dones durant l’embaràs, el part o el postpart, en rebre qualsevol tipus de maltractament físic, psicològic, humiliació, així com procediments mèdics coercitius o no consentits. L’OMS defensa que totes les dones tenen dret a rebre el més alt nivell de cures en salut, que inclou el dret a una atenció digna i respectuosa en l’embaràs i en el part, i el dret a no patir violència ni discriminació.